V rámci konzultácií sa dodržiavali minimálne normy pre konzultácie so zúčastnenými stranami.

Všeobecným záverom konzultácií je, že medzi príslušnými subjektmi a zúčastnenými stranami existuje široká zhoda v tom, že EÚ má svoje opodstatnenie v oblasti mestskej mobility v podobe opatrení na podporu miestnych, regionálnych a vnútroštátnych orgánov, prevádzkovateľov a ďalších príslušných subjektov a zúčastnených strán. Aj keď boli vyjadrené rôzne názory na to, ktoré špecifické opatrenia na úrovni EÚ by mohli predstavovať pridanú hodnotu, konzultácie prispeli k určeniu spoločného východiska.

Konzultácie so zúčastnenými stranami boli rozdelené do dvoch fáz. Prvá fáza v priebehu prvých šiestich mesiacov roku 2007 pozostávala z konzultácií s cieľom pripraviť zelenú knihu o mestskej mobilite. Druhá fáza nasledovala po prijatí zelenej knihy od 25. septembra 2007 do 15. marca 2008.

2.Konzultácie so zúčastnenými stranami

V zelenej knihe o mestskej mobilite sa určilo päť hlavných výziev týkajúcich sa mestskej mobility a začala sa diskusia o pridanej hodnote opatrení na úrovni EÚ na podporu miestnych, regionálnych a štátnych orgánov pri riešení týchto výziev. Aj keď zodpovednosť za riešenie týchto výziev spočíva najmä na miestnych, regionálnych a štátnych orgánoch, rozhodnutia týkajúce sa mestskej mobility sa taktiež prijímajú v rámci právnych predpisov a politiky EÚ a následne môžu ovplyvniť globálne prostredie a voľný pohyb osôb, tovaru a služieb v rámci EÚ. Pri posúdení vplyvu sa zisťuje, aká by mohla byť konkrétna možná pridaná hodnota opatrení EÚ.

3.Vymedzenie problému

Prečo potrebujeme akčný plán mestskej mobility na úrovni EÚ? Dôvodom je, že mnoho miest v celej EÚ čelí spoločným problémom súvisiacim s udržateľnou mestskou mobilitou, akými sú vysoká hustota premávky a zápchy, škodlivé emisie a nerovnomerný vývoj s následkami v oblasti sociálneho vylučovania a hospodárskeho rastu. Ide pritom o veľmi závažné problémy. Riešia sa na miestnej, regionálnej a celoštátnej úrovni v súlade so zásadou subsidiarity.

Tvorcovia politiky v členských štátoch, ktoré vstúpili do EÚ v posledných rokoch, čelia osobitným výzvam. Hospodársky rozvoj spôsobuje prudký nárast nákupu áut a ich používania. Nedostatok dostatočne prispôsobených nástrojov znamená, že zlepšenia mestskej dopravy vždy nespĺňajú minimálne normy v oblasti udržateľného rozvoja a sociálnej súdržnosti.

Pri pohľade na miestne iniciatívy v celej EÚ objavíme značnú rozmanitosť politík, opatrení a riešení v oblasti financovania, ktoré využívajú príslušné orgány na riešenie problémov mestskej mobility a dopravy. Okrem toho roztrieštenosť prístupov, nečinnosť alebo nevhodné opatrenia môžu mať cezhraničný vplyv. Navyše to môže viesť k nákladnému zdvojeniu úsilia.

Spotrebitelia musia čeliť rozdrobeným informačným systémom a neefektívnym riešeniam. Osoby so zníženou pohyblivosťou nemajú vždy rovnaký prístup k mestskej doprave ako ostatní ľudia.

Mestská doprava je aj rozhodujúcou súčasťou celého dopravného reťazca tak pre cestujúcich, ako aj pre nákladnú dopravu (problém „poslednej míle“ a potreba existencie účinných uzlov medzi jednotlivými druhmi dopravy, ktoré sa často nachádzajú v mestských oblastiach alebo v ich blízkosti.) Efektívnosť politík v oblasti mestskej mobility vytvorených na miestnej, regionálnej a celoštátnej úrovni má preto vplyv na európsky dopravný systém ako celok, hoci tieto orgány nemajú nevyhnutne prostriedky alebo záujem , aby tento rozmer zohľadnili.

Bez náležitej výmeny a šírenia vyskúšaných osvedčených riešení sa môže stať, že tvorcovia politiky vypracujú riešenia so zbytočne vysokými nákladmi, vytvoria politiky, ktoré nedostatočne zohľadnia skúsenosti získané inde, alebo navrhnú riešenia, ktoré by mohli byť v rozpore so zásadami a právnymi predpismi EÚ.

4.Právo EÚ konať

Zmluvy vymedzujú rozsah právomocí EÚ. Na mestskú mobilitu a dopravu sa vzťahuje článok 70 zmluvy, v ktorom sa ustanovuje spoločná dopravná politika. Pre mestskú mobilitu a dopravu sú relevantné články 71 písm. c) a 71 písm. d). Uvádza sa v nich, že na účel uplatňovania článku 70 Rada a Európsky parlament prijmú opatrenia na zlepšenie bezpečnosti dopravy a ďalšie potrebné ustanovenia. Za oblasť dopravy zodpovedajú EÚ a jej členské štáty spoločne. Nasledujúce dôvody dokazujú, že problém nemôžu optimálne vyriešiť samotné členské štáty (test potreby) a že ciele sa dajú lepšie dosiahnuť na úrovni EÚ (test pridanej hodnoty).

Právo konať na úrovni EÚ v oblasti mestskej mobility vyplýva z povinnosti Komisie dosahovať a chrániť základné ciele stanovené v zmluve. Právne predpisy a finančné nástroje EÚ majú priamy vplyv na rozhodnutia na miestnej, regionálnej a celoštátnej úrovni v oblasti mestskej mobility. Preto má Komisia právo zabezpečiť, aby boli tieto rozhodnutia v súlade s právnymi predpismi EÚ, a pomáhať orgánom realizovať politiky EÚ a čo najlepšie využívať finančné prostriedky EÚ. Okrem toho opatrenia prijaté v oblasti mestskej mobility na miestnej, regionálnej a celoštátnej úrovni majú priamy vplyv na prevádzkovateľov nákladnej dopravy a cestujúcich z iných krajín. Tento cezhraničný vplyv odôvodňuje opatrenia EÚ na zabezpečenie hladkého fungovania jednotného trhu a náležitej realizácie politík a uplatňovanie právnych predpisov EÚ napríklad v oblasti životného prostredia, štátnej pomoci, sociálneho programu alebo výskumu a vývoja.

V dôsledku zlyhaní trhu v oblasti mestskej mobility sú potrebné verejné intervencie s cieľom riešiť problémy preťaženia premávky, znečistenia životného prostredia a nerovnomerného rozvoja. EÚ má právo zabezpečiť, aby táto verejná intervencia bola v súlade s právnymi predpismi a politikami EÚ. V rámci politík EÚ v iných oblastiach ako doprava, akými sú životné prostredie, regionálna politika alebo energetika, boli už v minulosti ustanovené opatrenia vzťahujúce sa na mestskú mobilitu. Nedostatočná pozornosť sa venovala prípadnému vplyvu týchto politík na mestskú mobilitu a dopravu. V niektorých prípadoch vhodné pomôcky a nástroje na podporu orgánov neboli dané k dispozícii, neboli využité alebo nezohľadňovali v dostatočnej miere otázky mestskej mobility. Preto je dôležité, aby boli v osobitných prípadoch navrhnuté opatrenia na posilnenie súdržnosti a na podporu realizácie takýchto minulých a súčasných iniciatív EÚ.

EÚ má tiež právo konať s cieľom riešiť tie problémy, pri ktorých predstavuje verejná intervencia na úrovni EÚ pridanú hodnotu. Bez toho, aby zasahovala do právomocí príslušných miestnych, regionálnych či celoštátnych orgánov, môže EÚ dodať pridanú hodnotu miestnym opatreniam rozličnými spôsobmi. EÚ môže orgánom poskytnúť súbor nástrojov s vyskúšanými riešeniami zvládania rizík zapríčinených roztrieštenosťou miestnych, regionálnych a celoštátnych prístupov. EÚ môže pomôcť pri náprave regulačných zlyhaní, napríklad vo forme nedostatočného zberu a výmeny trhových údajov, ktoré bránia komplexnému monitorovaniu príslušného vývoja. Môže podporiť výmenu údajov a informácií, poskytnúť finančnú podporu a iniciovať činnosti v oblasti výskumu a vývoja na úrovni EÚ. Môže pomôcť pri presadzovaní účinného využívania verejných zdrojov, napríklad zabránením objavovania už objaveného alebo spájaním úsilia v oblasti stanovovania referenčných hodnôt, obstarávania alebo poskytovania informácií. Môže pomôcť aj pri presadzovaní inovácií a noriem a pri vytváraní priemyselných trhov.

5.Ciele

Hlavné politické ciele akčného plánu mestskej mobility sa zameriavajú na dve oblasti:

poskytnúť mestám, regionálnym a celoštátnym orgánom impulzy a podporu s cieľom pomôcť im vytvárať a realizovať politiky v oblasti mestskej mobility, ktoré prispievajú k dosahovaniu spoločných cieľov boja proti zmene klímy, fungujúceho vnútorného trhu v prospech podnikov a spotrebiteľov a podpory účinného európskeho dopravného systému, sociálnej súdržnosti a dobrých životných podmienok;

rozšíriť vedomostnú základňu tých, ktorí prijímajú rozhodnutia, na všetkých úrovniach s cieľom pomôcť im pri vytváraní a realizácii integrovaných, vecne podložených a inovačných politík, ktoré sú v súčasnosti potrebné na riešenie veľmi komplexných a viacdimenzionálnych otázok v súvislosti s mestskou mobilitou.

6.Možnosti politiky

Na dosiahnutie týchto dvoch hlavných cieľov bolo posudzované široké spektrum politických možností, ktoré prichádzajú do úvahy. Výber a posudzovanie politických možností sa začali zostavením východiskového zoznamu obsahujúceho 31 politických možností, ktoré prichádzajú do úvahy, z rôznych zdrojov. Medzi tieto zdroje patria príspevky, ktoré boli doručené v rámci prípravy zelenej knihy o mestskej mobilite a v priebehu konzultácií so zúčastnenými stranami o zelenej knihe o mestskej mobilite, práce vykonané v rámci minulých činností v oblasti výskumu a technologického rozvoja financovaného EÚ a programov výmeny osvedčených postupov, rokovania o zelenej knihe, ktoré sa uskutočnili v inštitúciách EÚ, a návrhy útvarov Komisie.

Tento široký prístup umožnil preskúmať rozsiahlu škálu politických možností siahajúcu od strategickejšej po praktickejšiu úroveň. Zoznam obsahuje aj možnosti, ktoré sa nemusia zdať pravdepodobné alebo žiaduce, ale boli navrhnuté zúčastnenými stranami. To znamená, že niektoré politické možnosti sa môžu na základe zásady subsidiarity alebo z dôvodu toho, že sa môžu pokladať za neúčinné alebo neefektívne, javiť ako problematické. Z dôvodu transparentnosti však neboli vopred vylúčené.

Bolo určených osem nástrojov, ktoré by sa prípadne mohli použiť na úrovni EÚ na uplatnenie danej politickej možnosti, napríklad monitorovanie samoregulácie, šírenie informácií, príprava usmernení, poskytovanie finančných stimulov a prijímanie regulačných opatrení.